b'\n_START_ARTICLE_\nTaiwansk uavhengighet\n_START_PARAGRAPH_\nTaiwansk uavhengighet (kinesisk \xe5\x8f\xb0\xe7\x81\xa3\xe7\x8d\xa8\xe7\xab\x8b, pinyin: T\xc3\xa1iw\xc4\x81n d\xc3\xbal\xc3\xac, taiwansk: T\xc3\xa2i-o\xc3\xa2n To\xcc\x8dk-li\xcc\x8dp; forkortet \xe5\x8f\xb0\xe7\x8d\xa8, T\xc3\xa1id\xc3\xba, T\xc3\xa2i-to\xcc\x8dk) betegner m\xc3\xa5let for en politisk bevegelse som \xc3\xb8nsker \xc3\xa5 opprette en taiwansk stat, Republikken Taiwan, p\xc3\xa5 det omr\xc3\xa5det som idag administreres av Republikken Kina, og som er politisk og kulturelt uavhengig av det \xc3\xb8vrige Kina (Fastlands-Kina)._NEWLINE_Den historiske bakgrunnen er delingen av Kina i 1949, da nasjonalistregjeringen (Kuomintang) etter \xc3\xa5 ha tapt kontrollen over fastlandet til kommunistene, s\xc3\xb8kte tilflukt p\xc3\xa5 Taiwan (Formosa) og enkelte andre \xc3\xb8yer. Til dags dato har begge regjeringene hevdet \xc3\xa5 utgj\xc3\xb8re den legitime regjeringen for hele Kina, og hatt ambisjoner om \xc3\xa5 milit\xc3\xa6rt ta kontrollen over den andre delen for \xc3\xa5 gjenforene landet._NEWLINE_Bevegelsen for taiwansk uavhengighet st\xc3\xb8ttes av den pan-gr\xc3\xb8nne koalisjonen i Republikken Kina, mens den pan-bl\xc3\xa5 koalisjonen, som best\xc3\xa5r av bl.a. Kuomintang, er imot en slik taiwansk uavhengighet og \xc3\xb8nsker \xc3\xa5 bevare Republikken Kina som en kinesisk stat. Folkerepublikken Kinas regjering er ogs\xc3\xa5 imot taiwansk uavhengighet, fordi den \xc3\xb8nsker at territoriet som kontrolleres av Republikken Kina, gjenforenes med Fastlands-Kina. Folkerepublikken Kina truer derfor med \xc3\xa5 angripe Republikken Kina dersom landet erkl\xc3\xa6rer seg som en uavhengig taiwansk stat. Meningsm\xc3\xa5linger indikerer at et flertall av innbyggerne i Republikken Kina er for \xc3\xa5 bevare status quo.'